BASES E CONVOCATORIA PARA A CONCESIÓN DE SUBVENCIÓNS DESTINADAS Á REALIZACIÓN DE ACTIVIDADES CULTURAIS E AO FUNCIONAMENTO DE ENTIDADES SEN ÁNIMO DE LUCRO QUE DESENVOLVAN ACCIÓNS NO EIDO DA CULTURA NO ANO 2015
ADMINISTRACIÓN LOCAL — Municipal — Bueu (Subvencións, 23/11/2015)

A Xunta de Goberno Local do Concello de Bueu, na súa sesión do 3 de novembro de 2015, aprobou as seguintes bases e convocatoria para a concesión de subvencións destinadas á realización de actividades culturais e ao funcionamento de entidades sen ánimo de lucro que desenvolvan accións no eido da cultura no ano 2015. Na súa modalidade de ACTIVIDADES, a presente convocatoria ten por obxecto regular o procedemento da concesión de subvencións, en réxime de concorrencia competitiva, para fomentar as actividades que no eido da cultura e todas as súas facetas promovan persoas físicas ou xurídicas, asociacións e entidades sen fin de lucro, que poidan ser consideradas de interese para o Concello de Bueu por fomentar unha actividade de utilidade pública ou interese social, ou de promoción de unha finalidade pública, dirixidas á poboación en xeral. Na súa modalidade de FUNCIONAMENTO, a presente convocatoria ten por obxecto regular o procedemento da concesión de subvencións, en réxime de concorrencia competitiva, a entidades sen ánimo de lucro que desenvolvan a súa actividade no eido da cultura no Concello de Bueu. As subvencións están dirixidas a fomentar e fortalecer a capacidade de actuación deste tipo de entidades, achegando recursos para o seu funcionamento ordinario, de xeito que se pretende reforzar e facer perdurable o tecido socio cultural existente no Concello, considerado de interese para o Concello de Bueu por fomentar actividades de utilidade pública ou interese social, ou de promoción de unha finalidade pública, dirixidas á poboación en xeral. Poderán solicitar as subvencións reguladas na presente convocatoria: a) As persoas físicas ou xurídicas, asociacións e entidades validamente constituídas sen fin de lucro, que teñan o seu domicilio social no concello de Bueu, realicen actividades de interese cultural e se atopen debidamente inscritas no rexistro municipal de asociacións. b) As persoas físicas ou xurídicas, entidades e asociacións sen finalidade de lucro, validamente constituídas, aínda que non estean domiciliadas no concello de Bueu, que realicen actividades de interese cultural dentro do municipio ou en beneficio do mesmo. Non poderán ser destinatarios de subvencións: — Aquelas entidades que non se atopen ao corrente das súas obrigas fiscais co Concello de Bueu, facendas públicas ( estatal e autonómica) e coa Seguridade Social. — As entidades que non se atopen inscritas no rexistro municipal de asociacións no momento da publicación das presentes Bases. Quedan excluídas desta convocatoria: — Aquelas actividades ou programas que resultasen subvencionadas con cargo a outras convocatorias de subvencións do Concello de Bueu. — Actividades que non cumpran algún dos requisitos das presentes bases. A presente convocatoria ten por obxecto a subvención de: — Programas ou actividades culturais que se desenvolvan entre o 1 de decembro de 2014 e o 31 de decembro de 2015. — Gastos correntes de funcionamento das asociacións que desenvolvan programas ou actividades culturais entre o 1 de decembro de 2014 e o 31 de decembro de 2015. En xeral, serán subvencionables, para cada modalidade: — Concertos e festivais de música, baile, etc. — Xornadas divulgativas, charlas, presentacións de libros, etc. — Encontros temáticos. — Festas populares e verbenas. — Intercambios culturais. — Escolas e obradoiros. — Outras actividades que teñan carácter cultural e que non estean comprendidas na relación anterior. — Gastos correntes de funcionamento (teléfono, consumibles, gastos de desprazamento, etc). — Gastos de aluguer e mantemento das sedes onde se desenvolvan os programas/actividades. — Material necesario para o desenvolvemento dos programas/actividades (instrumentos musicais, traxes, etc). — Outros gastos de funcionamento que e consideren necesarios para o desenvolvemento dos programas/actividades. Para ser beneficiario de subvencións deberán cumprirse os requisitos establecidos no artigo 13 da Lei 38/2003, Xeral de Subvencións, e en especial, pola natureza da presente convocatoria: — Non ter pendente de xustificación ningunha subvención co Concello de Bueu — Atoparse ao corrente das obrigas tributarias coa Facenda municipal, Facendas (estatais e autonómica) e Seguridade Social. — Non estar incurso nas prohibicións para obter a condición de beneficiario/a. — No caso de asociacións, estar inscrita no rexistro municipal de asociacións no momento da publicación das Bases. — Non ter superado o 100% do financiamento alleo da actividade mediante outras subvencións ou axudas. — As solicitudes presentadas deberán acadar, cando menos 10 puntos segundo o baremo establecido no apartado 10 das presentes bases, para poderen ser subvencionables. A contía da subvención establecerase en función dos puntos acadados de acordo cos criterios de baremo e dos recursos con que conte o beneficiario para cubrir parcialmente os proxectos. As axudas que se concedan ao abeiro da presente convocatoria non poderán superar o importe de 3.000,00 €. En ningún caso o importe da subvención poderá ser de tal contía que, illadamente ou en concorrencia con subvencións, axudas, prezos ou recursos achegados por outros entes públicos ou privados, supere o custo total da actividade que vai desenvolver o/a beneficiario/a. A porcentaxe subvencionable polo Concello non poderá exceder do 50% do custo da actividade á que se aplique ou do custo do funcionamento considerado. A subvención aprobada será revisada, unha vez coñecido o financiamento do gasto a través das achegas de axudas doutras entidades, así como, no seu caso, outros ingresos, de tal xeito que contía definitiva do orzamento subvencionable supoña o resultado deficitario da liquidación final de gastos e ingresos. En calquera caso a subvención municipal non poderá superar o 50% do resultado desta liquidación definitiva. Para o financiamento destas subvencións, comprométese a imputación do gasto ao orzamento do Concello de Bueu para o ano 2016, destinándose os seguintes importes máximos para cada modalidade: Actividades: 15.000 €. Funcionamento: 10.000 €. Tendo en conta o carácter de concorrencia competitiva desta convocatoria, no caso de que o importe das axudas correspondentes ás solicitudes recibidas supere a dotación orzamentaria disposta, reducirase a contía subvencionable de maneira proporcional entre os beneficiarios, de tal xeito que non se supere a cantidade consignada para tal fin. As persoas físicas ou xurídicas, asociacións ou entidades interesados/as en obter subvencións do Concello de Bueu deberán realizar a solicitude mediante a presentación da documentación xenérica e a documentación específica para cada programa segundo se sinala a continuación: a) Instancia individualizada, para cada actividade, asinada polo/a peticionario/a ou, no caso de persoas xurídicas, polo/a representante legal. Neste caso deberá acreditar debidamente a representación que ostenta. b) Fotocopia do código de identificación fiscal (CIF), no caso de persoas xurídicas e número de identificación fiscal (NIF) no suposto de persoas físicas. c) Os datos bancarios da conta á que se poderá transferir o importe da subvención debidamente certificada pola entidade bancaria. d) Certificado do/a secretario/a da entidade solicitante no que consten as subvencións e/ou axudas obtidas ou solicitadas para a mesma finalidade, con expresión da súa contía, comprometéndose a comunicarlle ao Concello de Bueu a concesión de calquera outra axuda ou subvención de entes públicos ou privados, para a mesma finalidade. e) Declaración de non ter pendente de xustificación ningunha subvención co Concello de Bueu. f) Declaración do número estimado de beneficiarios/as directos/as ou indirectos/as da actividade solicitada. g) Declaración responsable de non estar incurso nas prohibicións para obter a condición de beneficiario/a de subvencións. h) Declaración responsable de non ser debedor/a á Facenda estatal e autonómica, nin á Seguridade Social. i) Certificación da Tesourería municipal de atoparse ao corrente das obrigas tributarias coa Facenda municipal. j) Certificación que acredite a inscrición da asociación correspondente no rexistro de asociacións municipal. O Servizo de Cultura do Concello de Bueu xestionará de oficio o certificado municipal de estar ao corrente das obrigas fiscais coa Administración local, así como de estar inscritos no rexistro municipal de asociacións. a.1) Proxecto explicativo das accións que se pretenden realizar e para as que se pide a subvención, con especificación entre outros de: data, lugar de celebración, responsable/s do desenvolvemento da acción, obxectivos da mesma e estimación de beneficiarios/as da mesma. a.2) Orzamento de gastos e ingresos do programa/actividade que se solicita, detallando cada un dos gastos e ingresos. b.1) Memoria explicativa das actividades de desenvolve a entidade, con especificación entre outros de: datas, lugares de celebración, responsable/s do desenvolvemento das accións, obxectivos das mesmas e estimación de participantes nas mesmas. b.2) Orzamento de gastos de funcionamento e ingresos da entidade, detallando cada un dos gastos e ingresos. A instancia coa restante documentación solicitando a subvención presentarase no Rexistro Xeral do Concello de Bueu, no prazo de trinta (30) días contados dende o día seguinte ao da publicación destas bases no Boletín Oficial da Provincia e no taboleiro de anuncios do Concello, sen prexuízo da aplicación do disposto no artigo 18 da Lei 38/2003, Xeral de Subvencións, ou en calquera das formas previstas no artigo 38.4 da Lei 30/92 de réxime xurídico das Administracións públicas e do procedemento administrativo común. No suposto de que as solicitudes presentadas non reúnan os requisitos sinalados, requirirase aos/ás interesados/as para que no prazo de dez (10) días emenden as anomalías advertidas. No caso contrario procederase ao arquivo da solicitude, entendendo que o solicitante desiste da súa solicitude. Os criterios de valoración, que serán ponderados de maneira xustificada para o outorgamento das subvencións e fixación da súa contía, serán os seguintes: a) Interese xeral do programa/actividade para o Concello no ámbito municipal: ata 20 puntos. b) Número potencial de persoas beneficiarias, directas ou indirectas: ata 10 puntos. c) Duración do programa/actividade (anual, mensual, puntual.): ata 10 puntos. d) Antigüidade do programa/actividade: ata 10 puntos. e) Antigüidade da asociación organizadora: ata 10 puntos. A contía da subvención a conceder a cada unha das solicitudes estará en función da puntuación acadada por cada unha delas, sen prexuízo do establecido no apartado 5 das presentes bases, e axustándose aos seguintes tramos. A Xunta de Goberno Local é o órgano competente para a aprobación das presentes bases. A instrución do procedemento de concesión de subvencións correspóndelle ao xefe do Servizo de Cultura. O xefe do Servizo realizará de oficio cantas actuacións estime necesarias para a determinación, coñecemento e comprobación dos datos en virtude dos cales debe formularse a proposta de resolución. As actividades de instrución comprenderán: O instrutor, tendo en conta o expediente e o informe da comisión cualificadora, formulará unha proposta de resolución provisional, debidamente motivada, que deberá notificárselles ás persoas interesadas e que tamén se publicará no taboleiro de anuncios do Concello de Bueu. Concederase un prazo de dez días para presentar alegacións, ou a reformulación da solicitude para axustar os compromisos e condicións á subvención que se propón outorgar. Examinadas as alegacións, de ser presentadas polos/as interesados/as, o instrutor formulará proposta de resolución definitiva, que deberá expresar o solicitante ou a relación de solicitantes para os que se propón a concesión de subvención, a súa contía, con especificación da avaliación e dos criterios de valoración seguidos para realizala. As propostas de resolución provisional e definitiva non crean dereitos a favor dos/as beneficiarios/as propostos fronte á Administración mentres non se realice a notificación da resolución definitiva da concesión. A Comisión Cualificadora será a encargada de avaliar do conxunto de solicitudes presentadas en cada programa, emitindo informe que servirá de base para a proposta de concesión ou denegación das axudas económicas. Estará presidida polo concelleiro de cultura, e composta por un vogal por cada grupo político con representación municipal, e polo xefe do Servizo de Cultura, que actuará con voz pero sen voto. Unha vez que se realicen todos os trámites relacionados con cada solicitude, a proposta de resolución definitiva será pasada a Intervención para o seu informe, remitíndose seguidamente á Xunta de Goberno Local para concesión ou denegación das subvencións. Na resolución, caso de ser positiva, farase constar a contía da subvención, forma de pago, actividade a desenrolar e condicións nas que se outorga. De non resolverse expresamente esta convocatoria no prazo de tres meses, contados a partir do día seguinte ao remate do prazo de presentación da solicitude, entenderase desestimada. A resolución pon fin á vía administrativa. A subvención entenderase aceptada polo solicitante se dentro do prazo dun mes seguinte á recepción da comunicación da concesión, non se manifesta en contra. Os/As beneficiarios/as das subvencións, unha vez aceptadas estas, expresa ou tacitamente, quedarán obrigados/as a destinar os fondos percibidos para o obxecto concreto para o que foron concedidas. Os/As beneficiarios/as, ademais de realizar a actividade que fundamenta a concesión da subvención nos prazos sinalados, someterase ás actuacións de comprobación e seguimento da aplicación da subvención polo Concello de Bueu, cos medios que estime oportunos e facilitará canta información sexa requirida polo Consello de Contas ou polo Tribunal de Contas, de ser o caso. A obtención concorrente de subvencións ou axudas outorgadas por outras Administracións, entidades ou persoas físicas poden dar lugar á modificación da resolución de outorgamento. As entidades beneficiarias das subvencións da presente convocatoria quedan comprometidas a estabelecer de forma clara nos exemplares dos programas, carteis anunciadores, fotografías e demais material gráfico ou sonoro que publiquen con motivo do programa ou actividade subvencionada, mención expresa da colaboración do Concello de Bueu. Terá que incluírse o escudo do Concello de Bueu, que será do mesmo tamaño, como mínimo, aos doutros posibles patrocinadores, cando a achega económica destes non sexa superior á subvención concedida pola institución municipal. En caso de que isto non fora posible por concederse a subvención con posterioridade á edición do material, deben facelo constar así na fase de xustificación. A concesión de subvencións será publicada de acordo co establecido no artigo 18 da Lei 38/2003, Xeral de Subvencións. Enténdese que existe subcontratación cando o/a beneficiario/a concerte con terceiros a execución total ou parcial da actividade que constitúe o obxecto da subvención. Queda fóra deste concepto a contratación daqueles gastos en que teña que incorrer o/a beneficiario/a para a realización por si mesmo da actividade subvencionada. A porcentaxe máxima permitida para a subcontratación poderá ser ata 75% do importe total da actividade subvencionada. Para poder percibir as subvencións concedidas de acordo coas prescricións destas bases, os beneficiarios presentarán a documentación xustificativa no Rexistro Xeral do Concello no prazo de un mes contado desde o día de remate da actividade ou funcionamento subvencionado, e en todo caso antes do 30 de marzo de 2016. A documentación xustificativa a presentar constará como mínimo de: a) Instancia subscrita polo/a Presidente/a da entidade, asociación ou particular dirixida ao Alcalde-Presidente do Concello de Bueu, na que se solicite o pago da subvención no número de conta corrente indicada na solicitude. Deberase acreditar a representación do/a asinante da instancia por medio de certificación do/a secretario/a da entidade, asociación, etc. ou calquera outro medio en que quede fidedignamente demostrada a representación do asinante. b) Presentación da conta xustificativa, que comprenderá: — Memoria detallada que inclúa declaración das actividades realizadas, financiadas coa subvención e o seu custo. — Relación desagregada de cada un dos gastos realizados con motivo da actividade ou concepto subvencionada (distinguindo entre gasto total e gasto subvencionable). Consideraranse gastos subvencionables os que de xeito indubitado respondan á natureza da actividade subvencionada, resulten estritamente necesarios e se realicen dentro do prazo establecido para a xustificación da subvención. — Presentación de facturas ou demais documentos de valor probatorio equivalentes, con validez no tráfico xurídico mercantil ou con validez administrativa, coa acreditación de ter realizado o pago. Soamente se considerará gasto realizado o que se acredite como efectivamente pagado. — Declaración xurada do beneficiario que acredite que as facturas que se presentan como xustificantes, foron aplicadas á actividade subvencionada. — Relación desagregada de todos os ingresos que financian a actividade (fondos propios, subvención concedida e outras subvencións, así como calquera outros ingresos). Tamén deberá acreditarse o seu importe, procedencia e aplicación ás actividades subvencionadas. — Un exemplar de toda a documentación impresa xerada pola actividade que acredite a participación do Concello de Bueu no financiamento da actividade. — Segundo corresponda, declaracións ou certificacións de estar ao corrente das obrigas fiscais coa Facenda estatal e autonómica, así como coa Seguridade Social. O xefe do Servizo de Cultura será o responsable da comprobación da xustificación da subvención, que se materializará na emisión dun informe que acredite a adecuación, así como a realización da actividade e o cumprimento da finalidade que determinou a concesión ou aproveitamento da subvención. No suposto de que non se presente xustificación polo custo total do proxecto subvencionado procederase á minoración proporcional da subvención concedida. Procederá o reintegro das subvencións percibidas no caso de concorrencia das causas previstas no artigo 27 da Ordenanza Xeral de Subvencións do Concello de Bueu, así como nos artigos 36 e 37 da Lei 38/2003, Xeral de Subvencións. A falta total ou parcial de xustificación da subvención provocará a perda do dereito ao cobro, total ou parcial, da mesma. O procedemento sancionador será o disposto na Ordenanza xeral de subvencións do Concello de Bueu. O alcalde, Félix Juncal Novas.